b"\n_START_ARTICLE_\nKnez Igor (opera)\n_START_PARAGRAPH_\nKnez Igor (rusko \xd0\x9a\xd0\xbd\xd1\x8f\xd0\xb7\xd1\x8c \xd0\x98\xd0\xb3\xd0\xbe\xd1\x80\xd1\x8c, Knyaz' Igor) je opera ruskega skladatelja Aleksandra Porfirjevi\xc4\x8da Borodina, napisana v \xc5\xa1tirih dejanih s prologom._NEWLINE_Snov za uglasbitev je najstarej\xc5\xa1i ruski ep Pesem o Igorjevem pohodu, ki opisuje pohod Igorja Svjatoslavi\xc4\x8da (severski knez) proti azijskemu ljudstvu Polovci (slov. Kum\xc3\xa1ni) v letu 1185._NEWLINE_Opero mnogi obravnavajo kot Borodinovo najpomembnej\xc5\xa1e delo in kot eno najpomembnej\xc5\xa1ih ruskih zgodovinskih oper. Del te opere je tudi balet Polovski plesi, ki so pogosto izvajani kot samostojna orkestrska skladba - in so verjetno najbolj znano Borodinovo delo. \xc5\xbdal je Borodin ob svoji smrti leta 1887 zapustil opero (tako kot nekaj drugih del) nedokon\xc4\x8dano. Dokon\xc4\x8dala sta jo Rimski-Korsakov in Glazunov._NEWLINE_Krstna izvedba je bila v Sankt Peterburgu 23. oktobra (4. novembra, po starem ruskem koledarju) 1890.\n_START_SECTION_\nVsebina\n_START_PARAGRAPH_\n\xc4\x8cas: Leto 1185_NEWLINE_Kraj: Mesto Putivl (prolog, 1. in 4. dejanje); polovski tabor (2. in 3. dejanje)_NEWLINE_Opomba: Borodinova kon\xc4\x8dna odlo\xc4\x8ditev o vrstnem redu prvih dveh dejanj je nejasna. Spodaj je predstavljeno ute\xc4\x8deno zaporedje scen. V \xc5\xa1tevilnih uprizoritvah se 3. dejanje izpusti. V novi glasbeni in re\xc5\xbeijski postavitvi Ljubljanske opere s premiero leta 2007 so Polovski plesi in Vladimirjeva poroka (tej za spremembo od originala prisostvuje tudi Jaroslavna) prestavljeni na konec.\n_START_SECTION_\nProlog\n_START_PARAGRAPH_\nKnez Igor zbira vojsko za pohod na Polovce, poganske nomade, ki si jih \xc5\xbeeli podrediti in s tem okrepiti svoj sloves in mo\xc4\x8d. Ljudstvo moli za Igorjevo zmago. Ta je pripravljen za zmago poleg svojega \xc5\xbeivljenja zastaviti \xc5\xa1e \xc5\xbeivljenja najbli\xc5\xbejih, tudi sina Vladimirja. Nenadoma se zaradi son\xc4\x8devega mrka stemni. Mnogi si pojav razlagajo kot slabo znamenje. \xc4\x8ceprav Igorjeva \xc5\xbeena Jaroslavna roti Igorja naj ostane doma, ta voja\xc5\xa1kega pohoda ne prekli\xc4\x8de. Poslovi se od nje in jo tola\xc5\xbei, naj ne skrbi, temve\xc4\x8d naj \xc4\x8daka na vest o zmagi. Zaupa jo v skrbi bratu, knezu Vladimirju Galickemu. Po blagoslovu se odpravi v boj.\n_START_SECTION_\nPrvo dejanje\n_START_PARAGRAPH_\nGalicki priredi razsipno zabavo. \xc4\x8ceprav nima veliko mo\xc4\x8di, Galicki na\xc4\x8drtuje, da bo Jaroslavno poslal v samostan in na prestolu izrinil Igorja ter Putivelju vladal veselo. Na dvor pridrvijo dekleta, ki prosijo kneza Galickega, naj izpusti njihovo dru\xc5\xbeico, ki so jo za zabavo ugrabil njegovi mo\xc5\xbeje. Galicki dekleta brez\xc4\x8dutno spodi. Pijan\xc4\x8devanje je na vrhuncu, pobegla vojaka Skula in Jeru\xc5\xa1ka pa skupaj s pijano dru\xc5\xbebo poveli\xc4\x8dujeta zli na\xc4\x8drt._NEWLINE_Pala\xc4\x8da Jaroslavne_NEWLINE_Jaroslavno preganjajo temne slutnje na poraz Igorja. Dolgo \xc5\xbee namre\xc4\x8d ni dobila nobene vesti o Igorju in Vladimirju, Galicki pa s svojo jezo podpihuje njen nemir. Njeno smiljenje prekinejo dekleta, izgnana z dvora Galickega. Sprva se obotavljajo, nato pa jo obupano prosijo za pomo\xc4\x8d in za\xc5\xa1\xc4\x8dito pred knezom Galickim. Jaroslavni, navkljub suverenemu nastopu, ne uspe spametovati kneza, ki jo grobo zavrne. Na vrhuncu dogajanja se vrnejo bojarji. Jaroslavna si odahne in pri\xc4\x8dakuje dobro novico. Razo\xc4\x8darajo jo. Prihajajo s slabo novico o Igorjevem porazu in napadu Polovcev na Rusijo. Medtem ko Jaroslavna \xc5\xbeeli od bojarjev izvedeti \xc4\x8dim ve\xc4\x8d, Galicki pod\xc5\xbeiga upor, ki ga prekinejo zvonovi - Polovci so pred obzidjem. Bojarji in ljudstvo so odlo\xc4\x8deni, da bodo obranili svojo mesto pred sovra\xc5\xbenikom.\n_START_SECTION_\nDrugo dejanje\n_START_PARAGRAPH_\nKon\xc4\x8dakova in Vladimir se ne moreta sprijazniti na misel o lo\xc4\x8ditvi. Vladimir obupa in pobegne, tako kot malo prej njegov o\xc4\x8de (knez Igor), vendar ga kmalu ujamejo, tako da se poro\xc4\x8di s Kanovo h\xc4\x8derko. Na poroko pride tudi knez Igor s svojo \xc5\xbeeno. Sledijo slavni polovski plesi.\n_START_SECTION_\nTretje dejanje\n_START_PARAGRAPH_\nPora\xc5\xbeena Igor in Vladimir sta ujetnika polovskega kana Kon\xc4\x8daka. Polovska dekleta sku\xc5\xa1ajo razvedriti kanovo h\xc4\x8der Kon\xc4\x8dakovo, ta pa je poglobljena v misli na Vladimirja, kateremu \xc5\xbeeli izpovedati ljubezen. Ko se spusti no\xc4\x8d se sre\xc4\x8data in si obljubljata ljubezen. Njuno sanjarjenje prekine Igor, ki te\xc5\xbeko prena\xc5\xa1a sramoto poraza in hrepeni po svobodi, da bi lahko nadaljeval boje. Spominja se na svojo \xc5\xbeeno, nakar k njemu pristopi Ovlur in mu ponudi mo\xc5\xbenost za pobeg. Igor ga zavrne saj pobeg smatra za ne\xc4\x8dastno dejanje. Kan Kon\xc4\x8dak se v tabor vra\xc4\x8da z bogatim lovskim plenom. Igorja pogosti in mu celo obljubi svobodo v zameno za obljubo, da se ne bo bojeval proti Polovcem. Igor zavrne tudi to ponudbo, Kan pa je navdu\xc5\xa1en nad njegovim pogumom."